Tilkynning barst lögreglunni á Austurlandi í gær þess efnis að aurskriða hafi fallið við Fjarðarselsvirkjun á Seyðisfirði. Eigandi virkjunarinnar segir að aðeins hafi orðið óhapp við aðrennslisrör að virkjuninni. Talið var að aurskriða hafi fallið en svo var ekki.
Fram kom í tilkynningu lögreglunnar á Austurlandi um málið í gær að þetta væri í annað sinn sem aðrennslisrör brestur við virkjunina. Unnið er að viðgerðum og er markmiðið að fyrirbyggja að óhappið hendi í þriðja sinn. Aðspurður segir Guðmundur Ingi að mjög ólíklegt sé að til stórslyss kæmi ef svo færi. Engu að síður verði kapp lagt á að gera þarfar úrbætur.